Jill Stein
**Jill Ellen Stein** (s. 14. toukokuuta 1950 Chicago) on yhdysvaltalainen sisätautilääkäri, aktivisti ja poliitikko. Hän oli Vihreän puolueen presidenttiehdokas Yhdysvaltain vuoden 2016 presidentinvaaleissa ja sai 0,98 prosenttia äänistä. Hän oli puolueen ehdokkaana myös vuoden 2012 presidentinvaaleissa, joissa hän sai 0,3 prosenttia äänistä.

Stein syntyi Chicagossa ja kasvoi Highland Parkissa Illinois'n osavaltiossa. Hän opiskeli lääketiedettä Harvardin yliopistossa, josta valmistui vuonna 1979. Valmistuttuaan hän muutti Lexingtoniin Massachusettsin osavaltioon, jossa hän aloitti työt lääkärinä ja meni naimisiin toisen lääkärin, Richard Rohrerin, kanssa. He saivat kaksi poikaa.

Vuonna 1998 Stein aloitti ympäristöaktivismin ja lähti mukaan yritykseen sulkea viisi hiilivoimalaa Massachusettsissa. Vuonna 2002 hän oli Vihreän puolueen ehdokkaana Massachusettsin kuvernööriksi, mutta ei tullut valituksi. Hän oli ehdolla mutta ei tullut valituksi myös edustajainhuoneeseen vuonna 2004, osavaltion ministeriksi (Secretary of the Commonwealth) vuonna 2006 ja uudelleen kuvernööriksi vuonna 2010. Sen sijaan vuonna 2005 hänet valittiin Lexingtonin kaupunginvaltuustoon ja jatkokaudelle vuonna 2008.

Steinin kannattajiin vuoden 2012 presidentinvaaleissa kuului muun muassa poliittinen aktivisti Noam Chomsky. Hänen varapresidenttiehdokkaanaan oli suomalaissukuinen Cheri Honkala.

Presidentinvaalit 2016
----------------------

Vuoden 2016 vaaleissa Steinin varapresidenttiehdokas oli ihmisoikeusaktivisti Ajamu Baraka.

Vaalikampanjansa aikana, syyskuussa 2016, Stein osallistui Pohjois-Dakotassa uutta öljyputkea vastustavaan mielenosoitukseen ja töhri työkonetta maalilla. Häntä vastaan nostettiin syyte Mortonin piirikunnassa luvattomasta tunkeutumisesta ja vahingonteosta. Barakaa vastaan nostettiin samat syytteet.

Stein sai noin 1,5 miljoonaa ääntä, eli yhden prosentin äänistä.

Vaalien jälkeen Stein johti kampanjaa, jonka tarkoitus oli saada aikaan äänten uudelleenlaskenta kolmessa vaa’ankieliosavaltiossa, joissa republikaaniehdokas Donald Trump oli voittanut demokraattien Hillary Clintonin. Steinin kampanja keräsi yli kuusi miljoonaa dollaria uudelleenlaskentaa varten; Steinin oma vaalikampanjakeräys oli tuottanut noin 3,5 miljoonaa dollaria. Wisconsinissa uudelleenlaskenta suoritettiin ja Trump vahvistettiin voittajaksi, mutta Pennsylvaniassa ja Michiganissa tuomarit päättivät, että uudelleenlaskentaa ei tehdä.

Lähteet
-------

1. 1 2  Taylor, Jessica: Jill Stein Wins Green Party Nomination, Courting Disaffected Sanders Supporters *Npr.org*.  7.8.2016. Viitattu 2.11.2016. (englanniksi)
2. 1 2 3  Siemaszko,: Meet Jill Stein, the Green Party Candidate for President *Nbcnews.com*.  26.3.2016. Viitattu 15.11.2016. (englanniksi)
3. ↑  Schulte, Sarah: Green party candidate Jill Stein in Chicago while warrant out for her arrest *Abc7chicago.com*.  8.9.2016. Viitattu 14.11.2016. (englanniksi)
4. ↑  Cano, Rena Garcia: Green Party's Jill Stein charged with trespassing, mischief *Yahoo.com*.  8.9.2016.  Arkistoitu 21.9.2016. Viitattu 14.11.2016. (englanniksi)
5. ↑  Official 2016 presidential general election results (pdf)  30.1.2017. Federal Election Commission. Viitattu 16.3.2017. (englanniksi)
6. ↑  Jill Stein’s Election Recount Fund Raises Close to $7 Million *Fortune.com*.  29.11.2016. Time Inc.. Viitattu 1.1.2017. (englanniksi)
7. ↑  Bradner, Eric: Wisconsin, Pennsylvania certify Trump wins, ends Stein's recount push *CNN.com*.  12.12.2016. Viitattu 1.1.2017. (englanniksi)

Aiheesta muualla
----------------

* Jill Steinin kampanjasivusto

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa
* Yhdysvallat
* Puola

 |
|  |
| Taiteenala | 
* MusicBrainz

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Jill Stein